CELEX: 32013D0056
Language: et
Date: 2013-01-22 00:00:00
Title: 2013/56/EL: Nõukogu rakendusotsus, 22. jaanuar 2013 , millega muudetakse rakendusotsust 2010/39/EL ja lubatakse Portugali Vabariigil jätkuvalt kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklitest 168, 193 ja 250

25.1.2013   
            
            
               ET
            
            
               Euroopa Liidu Teataja
            
            
               L 22/17
            
         NÕUKOGU RAKENDUSOTSUS,
   22. jaanuar 2013,
   millega muudetakse rakendusotsust 2010/39/EL ja lubatakse Portugali Vabariigil jätkuvalt kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklitest 168, 193 ja 250
   (2013/56/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõiget 1,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Komisjoni peasekretariaadis 18. aprillil 2012 registreeritud kirjaga taotles Portugal luba kohaldada jätkuvalt meedet, mille kohta on varem antud luba nõukogu rakendusotsusega 2010/39/EL, (2) millega tehakse erand direktiivi 2006/112/EÜ mahaarvamisõigust, maksukohustuslasi ja käibedeklaratsiooni esitamise kohustust käsitlevatest sätetest.
            
         
               (2)
            
            
               Kooskõlas direktiivi 2006/112/EÜ artikli 395 lõike 2 teise lõiguga teavitas komisjon 1. juuni 2012. aasta kirjaga teisi liikmesriike Portugali taotlusest. Komisjon teatas 6. juuni 2012. aasta kirjaga Portugalile, et tal on taotluse hindamiseks kogu vajalik teave.
            
         
               (3)
            
            
               Portugali rakendatav kõrvalekalduv meede ei vasta direktiivi 2006/112/EÜ sätetele, kuna sellega lubatakse kohaldada vabatahtlikku erikorda, mis käsitleb koduuksemüügi sektoris tegutsevaid teatavaid äriühinguid, kes vastavad konkreetsetele tingimustele ja kellel on pädeva maksuhalduri luba („volitatud ettevõtted”). Kõnealused volitatud ettevõtted kasutavad teatavat ärimudelit ja müüvad oma tooteid otse vahendajatest edasimüüjatele, kes omakorda müüvad samad tooted otse lõpptarbijatele.
            
         
               (4)
            
            
               Meetmega tehakse erand direktiivi 2006/112/EÜ artiklist 168, millega reguleeritakse maksukohustuslase õigust arvata maha maksustatavate tehingute tarbeks talle tarnitud kaupade ja teenuste eest tasutud käibemaks, andes volitatud ettevõtetele õiguse arvata maha käibemaks, mille nende edasimüüja tasub või on tasunud edasimüüjale tarnitud kaupade eest.
            
         
               (5)
            
            
               Meetmega kaldutakse kõrvale direktiivi 2006/112/EÜ artiklist 193, millega reguleeritakse kohustust tasuda käibemaks, sätestades, et erikorraga hõlmatud volitatud ettevõtted vastutavad nende edasimüüja poolt lõpptarbijatele tarnitavate kaupade käibemaksu tasumise eest.
            
         
               (6)
            
            
               Meetmega kaldutakse kõrvale direktiivi 2006/112/EÜ artiklist 250, millega reguleeritakse kohustust esitada käibedeklaratsioon, kandes volitatud ettevõtetele üle kohustuse esitada käibedeklaratsioon nende kaupade kohta, mis nad on edasimüüjatele tarninud ja mis tarnitakse lõpptarbijatele.
            
         
               (7)
            
            
               Kõrvalekalduvat meedet võib kohaldada üksnes nende ettevõtete suhtes, kelle käive tekib koduuksemüügil selliste edasimüüjate kaudu, kes tegutsevad oma nimel ja arvel, tingimusel et kõik ettevõtte müüdud tooted on esitatud eelnevalt kehtestatud hinnakirjas, mida kohaldatakse lõpptarbimisjärgus, ning ettevõte müüb oma tooted otse edasimüüjatele, kes müüvad need omakorda otse lõpptarbijale.
            
         
               (8)
            
            
               Kõrvalekalduva meetme eesmärk on tagada, et käibemaks, mis on kogutud volitatud ettevõtetelt saadud toodete müügi jaekaubanduse etapis, kantakse riigikassasse, hoides seega ära maksudest kõrvalehoidmise. Ühtlasi lihtsustab see maksuhaldurite jaoks käibemaksu kogumise korda ja vähendab edasimüüjate kohustusi seoses käibemaksuga.
            
         
               (9)
            
            
               Õiguslik ja reaalne olukord, mis õigustas kõrvalekalduva meetme kohaldamist, ei ole Portugali esitatud teabe kohaselt muutunud ning on endiselt aktuaalne. Seepärast tuleks Portugalil lubada kõnealuse meetme kohaldamist järgneval piiratud ajavahemikul, et oleks võimalik erandmeetme vajalikkus ja tõhusus läbi vaadata.
            
         
               (10)
            
            
               Kui Portugal peab pärast 2015. aastat edasist pikendamist vajalikuks, tuleks tal koos pikendamistaotlusega esitada komisjonile aruanne kõrvalekalduva meetme kohaldamise kohta hiljemalt 31. märtsiks 2015 selleks, et komisjonil oleks piisavalt aega taotluse kaalumiseks, ning selleks, et kui komisjon teeb ettepaneku, oleks nõukogul aega see vastu võtta.
            
         
               (11)
            
            
               Kõrvalekalduval meetmel ei ole peaaegu mingisugust mõju käibemaksutulude kogusummale, mille Portugal on kogunud lõpptarbimise etapis, ega kahjulikku mõju käibemaksust tulenevatele liidu omavahenditele.
            
         
               (12)
            
            
               Seepärast tuleks rakendusotsust 2010/39/EL vastavalt muuta,
            
         ON VASTU VÕTNUD KÄESOLEVA OTSUSE:
   Artikkel 1
   Rakendusotsust 2010/39/EL muudetakse järgmiselt:
   
               1)
            
            
               artiklis 4 teises lõigus asendatakse kuupäev „31. detsember 2012” kuupäevaga „31. detsember 2015”;
            
         
               2)
            
            
               lisatakse järgmine artikkel:
               „Artikkel 4a
               Käesoleva otsusega ettenähtud meetme pikendamise taotlus esitatakse komisjonile 31. märtsiks 2015 ja sellele lisatakse aruanne kõnealuse meetme kohaldamise kohta.”
            
         Artikkel 2
   Käesolev otsus jõustub selle teatavaks tegemise päeval.
   Seda kohaldatakse alates 1. jaanuarist 2013.
   Artikkel 3
   Käesolev otsus on adresseeritud Portugali Vabariigile.
   
      Brüssel, 22. jaanuar 2013
      
         
            Nõukogu nimel
         
         
            eesistuja
         
         M. NOONAN
      
   
   
      (1)  ELT L 347, 11.12.2006, lk 1.
   
      (2)  ELT L 19, 23.1.2010, lk 5.